
ענייני המועדים
בדרך הלכה אגדה ומוסר


שנאמרו בס"ד על ידי המלמד
הרב דוד הניג שיחי'
שנות תשס"ז - תשע"ב
בת"ת כלל חסידי מודיעין עילית

ל''ג בעומר
ל"ג בעומר יום שמחה
יום י"ח באייר - ל"ג בעומר עשאוהו ישראל יום טוב באמצע ימי הצער שלפניו ושלאחריו:
אין אומרים בו תחנון, עושים בו שמחת נשואין ומסתפרים בו - כמנהג האשכנזים. (ולפי הספרדים - מאחרי ל"ג בעומר כבר אינם נוהגים במנהגי אבלות וכפי שיתבאר להלן).

עניינו של יום טוב זה- לפי שפסקו תלמידי רבי עקיבא מלמות. ושני דיעות בדבר: 
1. עד יום ל"ג בעומר מתו וביום ל"ג בעומר פסקה המיתה כן הוא שיטת המחבר = הבית יוסף, וכן נהגו הספרדים כשיטתו.

2. המהרי"ל כתב שהמגפה נמשכה כל ימי הספירה מפסח ועד העצרת, אלא שבכל הימים של פגרא שיש בספירה ושאין אומרים בהם תחנון, באותם הימים לא מתו; והם: שבעה ימים של פסח, שני ימים של ראש חודש אייר, יום אחד של ראש חודש סיון, ושבע שבתות - הרי שבעה עשר יום שבהם לא היתה המגפה. הורד מספר שבעה עשר מארבעים ותשעה ימי הספירה, נמצא שלא מתו אלא בשלשים ושנים יום בלבד. ולזכר זה אנו עושים את יום השלשים והשלשה בספירה, יום של הפסקת אבל.
והנה עפ"י דעה א' מובן מנהג הספרדים שאין נוהגים מנהג אבילות מל"ג בעומר והלאה.
אלא שלדברי המהרי"ל שהובאו לעיל, קצת קשה, שהרי לא היתה הפגת צער ושמחה ביום זה של ל"ג בעומר, שכן גם באותו היום המגפה לא נעצרה; רק מספרו של היום שהוא שלשים ושלשה בספירה, מזכיר הפגת צער; שכל ימי המגפה לא היו אלא שלשים ושנים. אם כן איפוא למה נתנו שמחה ביום זה?

· אלא שעוד ענין של שמחה ביום זה: מסורת קבלה היתה מדור דור, שיום הסתלקותו של ר' שמעון בר יוחאי ל"ג בעומר היה. וישנם דעות שבל"ג בעומר היה גם יום לידתו כפי שמצינו בהרבה צדיקים שבאותו יום שנולדו נפטרו, וע"כ יום שמחה היא לנו יום לידתו של האי תנא קדישא שהביא כ"כ הרבה אורה זו תורה. 

אבל יש אומרים, שיום הולדתו היה בחג השבועות, יום בו נתנה התורה לעםישראל. ולפיהם צריך להבין מה מקום לשמחה זו ביום פטירתו של הצדיק שהוא כולו הפסד לעולם?

· אלא שכך היה רצונו של ר' שמעון בר יוחאי שישמחו ביום פטירתו עד כדי כך שיום פטירתו נקראת בזוה"ק "הילולא" = 'חתונה'.
וכך הנהיגו הקדמונים שיעשו את יום פטירתו יום שמחה כל השנים, כשם שהיה אז. שביום פטירתו נתמלא אור גדול של שמחה אין קץ ע"י הסודות הצפונים שגילה לתלמידיו באותו יום ושנכתבו בספר הזוהר, ולא היה העולם כדאי לאותו יום שעניינים נשגבים אלה נתגלו לבריות. והיה היום הזה לו ולתלמידיו, שהיו איתו, כיום ההילולא, כלומר, כיום שהחתן שמח בחופתו כנ"ל. והיה אותו היום ארוך משאר כל הימים ולא שקעה השמש עד שגילה כל מה שניתן לו רשות לגלות, אז ניתן רשות לשמש שתשקע. שקעה השמש, יצאה נשמתו של ר' שמעון בר יוחאי ועלתה למרום.

והענין שלא היתה רשות לאור היום לחשך, זה מורה כי כל האורות בטלים ומשמשים אל האור כי טוב, הינו רזין סתימין דאורייתא אשר הוא אור התורה, והנה מפני זה מרבין אור ביום ההוא.

לידתו 
מסופר בספר 'נחלת אבות', שמצא כתוב בספרים, ונעתיק כאן מלשונו: אביו יוחאי היה מגדולי הדור, ועשיר ונכבד וקרוב למלכות, וחיבה יתרה נודעת לו בבית הקיסר אנדריאנוס, ואשתו של יוחאי היה שמה שרה. ותהי שרה עקרה ולא נפקדה בבנים. וכשראה שעברו הרבה שנים ועדין אין לה ולד, עלה בדעתו של יוחאי הצדיק לישא אשה אחרת עליה, ויצו לשדכן אחד שיחפש עבורו אשה צנועה, הגונה ובת טובים.
לאחר זמן נודע הדבר לשרה אשתו, שיוחאי בעלה רוצה לישא עוד אשה, ולא אמרה לו דבר; רק שהיתה מרבה לצום ולתת צדקה ומתפללת יום יום בהיותה לבדה. ותבך בכי גדול לפני השם בלב נשבר, להצילה שלא תהיה צרתה בצידה על ידי שיתן לה הריון ותלד בן, והשם שמע קול צעקתה.

ויהי בליל ראש השנה, וירא יוחאי בחלומו והנה הוא עומד ביער גדול מלא אילנות לאלפים ולרבבות - מהם רעננים הנותנים פירות, ומהם יבשים; והוא, יוחאי, נשען על אילן יבש, וישא עיניו וירא והנה איש מדה, מראהו נורא מאד, ועל שכמו נאד אחד מלא מים, ויעבור בכל היער וישקה כמה מהאילנות היבשים, וכמה מהאילנות עבר עליהם והניחם כמו שהם יבשים ולא השקה אותם. ויגיע עד האילן אשר נשען עליו יוחאי, ויוציא מחיקו צלוחית אחת קטנה מלאה מים חיים טהורים, וישקה את האילן אשר נשען עליו יוחאי ויברכהו. ואז ראה יוחאי, כי שרתה הברכה באותם מעט מים, וגאו מאד ויכסו כל סביבות האילן שעליו נשען, ואז תיכף נשא האילן פרי - תפוחים גדולים ויקרים, וסביבם מלא עלים רעננים, ויגדל האילן עד מאד בסעיפים ופארות ועלים ופרות נותנים ריח חזק למרחוק. וישמח יוחאי מאד על המראה שראה בחלומו, וייקץ משנתו מתוך שמחה, ובכן דובב הכתוב: "מושיבי עקרת הבית אם הבנים שמחה, הללויה".

ויספר את חלומו לאשתו ויאמר לה: חלום חלמתי, ופתרונו, לדעתי, פשוט הוא: היער הוא העולם, והאילנות הן הנשים, מהן שנותנות פירות, ומהן שעקרות הן כאילנות היבשים; ובראש-השנה נפקדות - יש מהן להוליד, ויש מהן נשארות עקרות. ואת, בתי, היא האילן שהייתי נשען עליו, והשקו אותי ממעין הברכה, להוליד בנים צדיקים וחכמים. ואמנם דבר אחד נשאר לי להבין בפתרון חלומי: מדוע כל האילנות השקה אותם מהנאד, והאילן שהייתי נשען עליו השקהו מהצלוחית ושפך עליו את כל הצלוחית, ולא השקה מאותה צלוחית, לא קודם לכן ולא אחר-כך, שום אילן אחר, רק את כולה שפך על אותו אילן שהייתי נשען עליו?! ותאמר לו אשתו: תמיהתך תמיהה, ובכן תרשני לילך אצל הקדוש רבי עקיבא להגיד לו את החלום, והוא יגיד לנו את פתרונו. ויאמר לה: בתי, טוב הדבר! שנינו יחדו נלך אליו ונספר לו את החלום, והוא, ברוח-הקודש אשר האציל אותו אלקים, יגיד לנו את פתרונו. ותאמר: טוב הדבר.

ויהי במוצאי ראש השנה הלכו שניהם יחדיו אצל התנא הקדוש רבי עקיבא, ויספר לו יוחאי את חלומו, ויפתור לו כאשר פתר יוחאי, ואמנם הודיעו סיבת השקאת אותו אילן רק מהצלוחית, ויאמר לו: דע יוחאי, כי חלומך הוא משל על הנשים היולדות והעקרות, ואשתך שרה היא מהעקרות, שאי אפשר לה להוליד בשום אופן, ורק על ידי תפילותיה ורוב דמעותיה אשר שפכה לפני השם, הם שזיכו אותה ונהפכה מעקרה ליולדת, והצלוחית שראית היא צלוחית של דמעותיה שנאספו, ומהן השקוה ורווה להוליד לך בנים; ולכן לא השקו מאותה הצלוחית שום אילן אחר, רק אותו אילן שאתה נשענת עליו, הרומז לאשתך.

ויאמר רבי עקיבא אל שרה: הנך בזאת השנה הרה ויולדת בן, שיאיר לישראל בחכמתו ובמעשיו! וישמחו יוחאי ושרה אשתו מאד מדברי רבי עקיבא, וילכו לביתם לשלום.

... ותלד בן, בשנה זו. והבית נתמלא אורה מההוד וההדר שהיה חופף עליו, וידעו כל רואיו כי ברכה בו ויאיר לישראל אור גדול. וישמחו הוריו בו מאד ויהללו את השם, ויחלקו צדקות ויעשו סעודה ומשתה גדול ביום מילתו, ויקרא את שמו שמעון, כי שמע השם לקול תפלת אמו ולקול בכיותיה.

מסיפור זה למדין כמה כחה של תפילה לעקור את הטבע וכפי שהארכנו מכבר שזה היה הסיבה למה היו אמותינו עקרות שרצה הקב"ה שלידתן של בנ"י תהי' ע"י כח התפילה בעקירת הטבע, והנה מה נפלא שרואים אותות ומופתים דייקא אצל רבי שמעון שגם לידתו בעצמו היתה באופן לא טבעי.

הדביקות ברבו
היה מגדולי תלמידיו של רבי עקיבא, שממנו למד וקבל את רוב תורתו. ומקובל, שמיד לאחר נשואיו נסע לבני ברק, לישיבתו של רבי עקיבא, שהה שם כשלש עשרה שנה ברציפות ולא נסע לביתו כלל כל אותן שנים. ואפילו כאשר רבו נתפס וישב בבית הסוהר, הצליח במסירות נפש ליכנס אליו ללמוד תורה בבית הסוהר.
וידוע המעשה במאסרו של רבי עקיבא: שהיה זה כאשר גזרו הרומאים שלא ילמדו תורה ברבים, ורבי עקיבא המשיך להרביץ תורה לתלמידיו. אז ניגש אליו פפוס בן יהודה אשר לא היה מהחרדים לדבר ה', ושאל את רבי עקיבא למה הוא ממשיך ללמד, וכי אינו יודע שסופו ליענש?
וע"ז ענה לו רבי עקיבא- במשל, שפעם בא השועל הפקח שבחיות אל הנהר, והיה ברצונו לאכול כמה דגים. שכנע השועל את הדגים, ואמר- בואו ועלו ליבשה ונדור יחד כפי שעשו אבותיכם ואבותינו יחד. ענו ואמרו הדגים "ומה במקום חיותנו (= המים) כך (= שפורשים עלינו רשתות ומצודות), במקום מיתתנו (= ביבשה) על אחת כמה וכמה". כך אמר ר"ע: "ומה במקום חיותנו = בזמן למדנו את התורה שהיא חיינו ואורך ימינו, כך = שרוצים להרגנו, במקום מיתתנו היינו ללא תורה עאכו"כ.
סוף דבר תפסו את רבי עקיבא ואסרוהו במאסר, וזמן קצר לאחמ"כ תפסוהו לפפוס בן יהודה על דבר אחר...

החיבה והאהבה ששררו בין הרב 'רבי עקיבא' לתלמידו 'רבי שמון בן יוחאי" היו מיוחדות, עד שמרוב חיבתו קרא הרב לתלמידו: "בני". 
עוד מסופר, שבמשך כל הזמן שלמד רשב"י אצל רבי עקיבא היה רבי שמעון נחבא אל הכלים וברוב ענוותנותו הסתיר את גדלותו. פעם אמר רבי עקיבא לרשב"י "דייך, שאני ובוראך מכירין כחך!" רואים אנו עד כמה העריך רבי עקיבא את גדלותו של רבנו, ורבי עקיבא באמת הכתירו וסמכו להיות מורה הוראה בישראל.

מתורתו של רשב"י
סתם רבי שמעון המוזכר במשנה ובתלמוד רבי שמעון בר יוחאי הוא.
"ספרי"- מדרש על ספר במדבר ודברים, "מכילתא"- מדרש על ספר שמות, רשב"י חיברם. בתלמוד ובמדרשים מוזכר ד' אלפים וב' מאות ארבעים וחמש מאימרותיו. 
אך ביחוד נודע לנו ספרו "הזוהר הקדוש" מלשון "אור זוהר", שמקובלים אנו מדור דור שרבי שמעון בר יוחאי חברו יחד עם החבריא - תלמידיו, לאחר שהותו שלש עשרה שנה במערה, ובשעה שחברוהו הסכימו עמם מן השמים על כך, והוא חיבור על פרשיות התורה, כמו כן הוסיף רבי שמעון בר יוחאי חיבור "רעיא מהימנא" (על שם משה רבינו 'רועה נאמן', שרשב"י היה משורש נשמתו וגם למד תורה מפיו). ומפוזרים הם בספר הזוהר, גם "אדרא רבא קדישא" עשו רשב"י ותלמידיו כשנתכנסו בין האילנות (אדרא - לשון גורן או חדר או אספה.) ונכנסו לשם עשרה: רשב"י, ובנו רבי אלעזר, (שעל רבי אלעזר בנו של ר' שמעון אפשר להרחיב הרבה על גדולתו וקדושתו: עד כדי כך שזכה להיות קבור לצידו של אביו באותו מערה. חז"ל מספרים כי בשעה שהגיע זמנו של רבי אלעזר להסתלק מהעולם צוה את אשתו, שלאחר פטירתו תניח את גופו בעלייה, בביתם שבכפר גוש חלב, ותשמור את דבר פטירתו בסוד, והיה לו טעם לכך. אשתו קיימה את צוואתו, וכך במשך עשרים ושתים שנה בערך, היה גופו של התנא רבי אלעזר מונח בעלייה והדבר לא נודע לאיש, עד כדי כך שהיו מגיעים לשאול שאלות בבית רבי אלעזר והיה עונה תשובות מן העלייה. כמו"כ מסופר שפעם ראתה אשתו שיצאה תולעת מאזנו, נבהלה שמא התחיל להתליע כדרך כל המתים, ואז אמר לה שזה עונש על ששמע פעם שמבזים תלמיד חכם ולא מיחה. לאחר עשרים ושתים שנה בערך נגלה רבי שמעון בר יוחאי אל אחד החכמים בחלום, ורמז לו "גוזל אחד יש לי ביניכם, אם אתם רוצים, אתם יכולים להביא אותו אצלי". והבין כי רבי אלעזר נפטר מן העולם. והיו אנשי מירון הולכים ומבקשים להביאו אצל אביו, ואנשי גוש חלב יוצאים כנגדם במקלות ובחניתות, שכל הימים שהיה רבי אלעזר נתון שם לא באה חיה רעה בגבולם. וכפי שהזכרנו כבר בחודש תשרי שאנשי מירון הצליחו להעבירו בערב יום הכיפורים כשכולם טרודים היו בכבוד היום) רבי אבא, רבי יהודה, רבי יוסי בר יעקב, רבי יצחק, רבי חזקיה בר רב, רבי חייא, רבי יוסי, ורבי ייסא, ויצאו רק שבעה - מכיון שרבי יוסי בר יעקב ורבי חזקיה בר רב ורבי יוסי מרוב קדושה מתו קודם שיצאו. ואז צעק רבי שמעון ואמר שמא נגזרה עלינו חס ושלום גזרה להענש על שנתגלה על ידינו מה שלא נתגלה מיום שעמד משה על הר סיני? ענתה בת קול ואמרה לרשב"י: אשריך רבי שמעון, אשרי חלקך וחלק החבריא אלה העומדים עמך, שנתגלה לכם מה שלא נתגלה לכל צבאות מעלה.

במקורו היה ספר הזוהר על כל עשרים וארבעה ספרי התנ"ך, והיה משקלו כמשא גמל, ולדאבוננו לא נותר לנו רק על חמשה חומשי תורה. יש אומרים שהרמב"ן מצא את ספר הזוהר. וכך מסופר בענין התגלותו של ספר הזוהר: כי לפני שמונה מאות שנה לערך, היה ספר הזוהר גנוז במערה אחת בכפר מירון, וישמעלי (ערבי) מצאו, והיה מוכר הדפים לרוכלים שבגליל ובהם היו עוטפים את מרכולתם, עד שבא חכם אחד מן המערב ונפלו לידו כמה מן הכתבים, הלך תר וחפש באשפתות ובזבלים אחר שאר הכתבים עד שמצאם ועשאם חטיבה אחת, והוא ספר הזוהר עד היום הזה.

בספר צבי לצדיק ביאר שרשב"י היה בחינת משה רבינו ע"ה, אך משה רבינו לא השלים עדיין למוד חלק הנסתר לישראל, עד שבא רשב"י וגילה רזין טמירין ונפל אורו בבית המדרש וכשהושלם חלק זה אז נעשתה התורה תמימה משיבת נפש ורבתה השמחה בעליונים ובתחתונים.
(מהאריז"ל נאמר: שכתוב על רשב"י 'שמעון שגינה יהרג'. דע כי הרשב"י היה ניצוץ ממשה רבינו ע"ה, וכמו שברח משה מפני חרב פרעה ושם השיג שלימותו במדבר בסנה, כן השיג רשב"י בהיותו שם במערה המדברה בלוד סמוך לכפר פקיעין.)

ובספר שער יששכר: וגם תראה לפלא כי גם ל"ג בעומר בגימטריא משה, שהוא פטירת רשב"י, שהיה שורש נשמת משה רבינו... שבזה מרומז הגימטריא של משה רע"ה. והוסיף שע"כ לעולם אותו יום בשבוע שחל בו ל"ג בעומר אז חל בו באותו יום אח"כ, בימי הסוכות, יום ד' אושפיזא דמשה רבינו.

על לימוד הזוהר הק' אמרו צדיקים - שהיא מטהרת את הנשמה אף אם לא מבינים את מה שאומרים.

הוחבא בתוך מערה מפני הגזרה
סיפרנו את הסיפור הידוע של רשב"י שהיה צריך לברוח מפני הגזרה שנגזרה עליו.ואלו הן השתלשלות הדברים:

באותם הימים בהם חי ופעל רבי שמעון בר יוחאי, היתה תקופה קשה ביותר לעם ישראל. הרומאים, ובראשם הקיסר אדרינוס, רדפו את היהודים בכל מקום שהיו. רדיפות אלו נמשכו מאז חורבן הבית ועד לתקופה זו של רשב"י. במיוחד רצו הרומאים לגזור על היהודים שימירו את דתם, והכל על ידי גזרות קשות, ודור זה היה נקרא בפי חז"ל "דורו של שמד", כי זה היה עיקר מטרתם השמדה רוחנית של כלל ישראל. וכידוע, שהם הוציאו באותו זמן להורג את עשרת הרוגי מלכות, אשר ביניהם נמנו גם רבותיו של רשב"י.

אך לאחר מכן, בימיו של רבי שמעון, כשעלה על כס קיסרות רומי המלך אנטונינוס פיאוס, הוקל מעט עולם של הרומאים. אולם לא כן היה גורלו של רבי שמעון, הוא עצמו נרדף על ידי המלכות ואף הוציאו עליו גזר דין מוות, והוא הוכרח להמלט ולהחביא את עצמו במערה שלש עשרה שנה.

ומעשה שהיה כך היה: הרומאים במקביל לגזרותיהם, התחילו בבניית ארץ ישראל - בנו גשרים ושווקים ותקנו מרחצאות, והכל בכדי להראות ליהודים, שטוב וכדאי להתחבר אליהם ולחסות בצילם. ובאותה עת ישבו יחד חכמי ישראל והם: רבי יהודה בר אלעאי, רבי יוסי ורבי שמעון בר יוחאי, וישב אתם גם יהודה בן גרים.

פתח רבי יהודה ואמר: "כמה נאים מעשיהם של אומה זו: תקנו שווקים, תקנו גשרים, תקנו מרחצאות". רבי יוסי שתק ולא הגיב מאומה. נענה רבי שמעון בר יוחאי ואמר: כל מה שתקנו לא תקנו אלא לצורך עצמם, תקנו שווקים, להנאתם וטובתם, תקנו מרחצאות לעדן בהם עצמם, תקנו גשרים ליטול בהם מכס.

הלך יהודה בן גרים וספר את הדברים לקרוביו וידידיו, ובתוך כך נודע הדבר גם למלכות, יצא דבר המלכות וגזרתם על כל המשתתפים באסיפה, כדלהלן: רבי יהודה ששיבח את רומאים - יתעלה ויהיה ראש המדברים בכל מקום, רבי יוסי ששתק - יגלה לצפורי, רבי שמעון שגנה - יהרג.
כאשר נודע הדבר לרבי שמעון, ברחו הוא ובנו רבי אלעזר מביתם והתחבאו בבית המדרש. וכל יום היתה אשתו של רשב"י מביאה להם פת לחם וכד של מים לסעוד את לבם.

ושם נברא מעיין לו וחרוב למאכלו
כאשר גברו החיפושים, חשש רבי שמעון שמא יתגלה מחבואם, ואמר לבנו: נשים דעתם קלה, שמא יצערו אותה אנשי המלכות והיא עלולה לגלות את מקום מחבואם. יצאו רבי שמעון ובנו מבית המדרש וברחו אל מחוץ לעיר והתחבאו במערה אחת, במדבר לוד סמוך לכפר פקיעין אשר בגליל העליון. נעשה להם נס ונברא להם עץ של חרובים ומעין של מים, ומהם אכלו ושתו כל ימי חיותם במערה.
היה זה נס בתוך נס: מאחר שעץ החרוב אינו טוען פירות אלא לאחר שבעים שנה (וכפי שכבר הארכנו פעם עם הסיפור של חוני המעגל שראה א' הנוטע עץ חרובים...), ואילו כאן הוציא פירות בו במקום. ועוד מנפלאות העץ, שאף על פי שהיה עץ של חרובים, היה נהפך בכל ערב שבת לאילן של תמרים לכבוד שב"ק.

בזמן ששהו במערה היו פושטים את בגדיהם כדי שלא יתבלו, והיו יושבים עד צווארם מכוסים בחול, כשהם לומדים ועוסקים בתורה, רק בשעת התפילה לבשו את בגדיהם והיו מתפללים בהם, ולאחר מכן שוב היו פושטים את בגדיהן, מתכסים בחול וממשיכים ללמוד.

שתים עשרה שנים רצופות ישבו במערה, ואף אחד לא ידע על מקום מחבואם, זולת אליהו הנביא, שהיה בא אליהם פעמיים בכל יום והיה לומד עמהם. באותו הזמן הגיע רבי שמעון למדרגותיו הנשגבות, שם נגלו לו סתרי תורה, ורזין דרזין. ואחר שיצאו מהמערה גילה אותם לבני החבריא, וכמו שהעיד רבי יוסי, שמיום בו עזב רבי שמעון את המערה לא היה דבר שנעלם מהחברים, והסודות העליונים ביותר נתגלו להם בבהירות כה גדולה, כאילו ניתנו באותה שעה מהר סיני.

בצאתם מהמערה בפעם הראשונה
לאחר שעברו שתים עשרה שנה מת המלך והגזרה נתבטלה, אלא שלא היה מי שיודיע לרבי שמעון בר יוחאי, מאחר שלא ידעו היכן הוא נמצא. בא אליהו ועמד על פתח המערה ואמר: מי יודיע לבן יוחאי שהמלך מת וגזרותיו נתבטלו, שמעו זאת רבי שמעון ובנו ויצאו מן המערה.

בצאתם מן המערה ראו בני אדם כשהם חורשים וזורעים. התפלא רבי שמעון על העולם שנוהג כמנהגו ואמר: כיצד מניחין הללו חיי עולם ועוסקים בחיי שעה, ועל כן כל מקום שנתנו בו עיניהם, מיד נשרף. יצאה בת קול ואמרה להם: האם יצאתם מן המערה כדי להחריב את עולמי, חזרו למערתכם.
הלכו וחזרו למערתם וישבו שם שנים עשר חדשים נוספים. נענה רבי שמעון ואמר: כבר נענשנו דיינו, כי גם משפט רשעים בגיהנום אינו יותר משנים עשר חודש. יצתה בת קול ואמרה: צאו ממערתכם.

בצאתם מהמערה בפעם השניה
כשיצאו מן המערה, פגשו בצייד שהיו בידו קשת וחץ ללכוד בהם ציפורים. עמדו והבחינו, כי יש מהם נלכדים, ויש מהם שנמלטים מהחץ ואינו פוגע בהם. כששמע רבי שמעון בת קול מן השמים האומרת: "דימוס דימוס" (הצלה ושחרור) לא הייתה הציפור נלכדת, וכשהקול יצא והכריז: "ספקולא" נלכדה הציפור.
פנה רבי שמעון אל בנו רבי אלעזר ואמר: אם צפור אינה יכולה להילכד אלא אם כן נגזר עליה מן השמים, נפש אדם בוודאי שלא, אם כן למה לנו להחבא.

הצער בביהמ"ד בהעדרו של רשב"י
בבית המדרש היו החכמים שואלים שאלות ולא היה להם תשובות, קם רבי יהודה בר אילעאי ואמר: חבל על העדרו של בן יוחאי, ואין מי שיודע היכן הוא נמצא, ואפילו אם יש מי שיודע - אין לו רשות לגלות.

יום אחד קם רבי יוסי ברבי יהודה בבקר וראה עופות פורחים, ויונה אחת עפה אחריהם. קם רבי יוסי על רגליו ואמר: יונה, יונה, הנאמנת בשליחותה מימי המבול, הדיוקן של העם הקדוש לך יאות ולך נאה (כנסת ישראל נמשלה ליונה) לכי ועשי לי שליחות אחת לבן יוחאי במקום שהוא שם.
ירדה היונה ועמדה לפניו. כתב רבי יוסי פתקה אחת ואמר מה שאמר, לקחה היונה את הפתקה בפיה, הלכה ועפה אל רבי שמעון וכשכשה לו בכנפיה. הסתכל רבי שמעון הבחין בפתקה ובכה, הוא ורבי אלעזר בנו. אמר: בוכה אני על שפרשתי מן החברים, ובוכה אני על דברים אלו, שלא נתגלו להם. מה יעשו דורות אחרונים אם ישגיחו בזה.

לעת ערב כתב רבי שמעון פתק ושם בפי היונה. עפה היונה ובאה לרבי יוסי, שהיה עדיין במקומו ועיניו מצפות. כיון שראה אותה אמר: יונה, יונה, כמה נאמנת את, יותר מכל עופות השמים. קרא עליה (את הכתוב) "ותבא היונה לעת ערב והנה עלה זית בפיה" (בראשית ח, יא). לקח ממנה את הפתק, והראה להם וגלה להם את המעשה, ותמהו החברים מאוד.
בכה רבי יהודה ואמר: וי, אף על פי שאין אנו יודעים היכן הוא נמצא "מקום שיפול העץ שם יהוא" (קהלת יא, ג) - ממקום שבן יוחאי שם, החברים עומדים ומתעוררים על ידו ולומדים ממנו. אשרי נפשו של בן יוחאי שהקדוש ברוך הוא עושה עמו ניסים: הוא גוזר והקדוש ברוך הוא מקיים, ועתיד הוא להיות ראש לצדיקים היושבים בגן עדן, ויקבל פני השכינה ויראה את הקדוש ברוך הוא, וישתעשע עם הצדיקים ויאמר להם: "באו נשתחוה ונכרעה, לפני ה' עושינו" (תהלים צה, ו).

לאחר שיצאו מן המערה בפעם השניה, ראה רבי אלעזר כי האנשים עוסקים בהבלי העולם הזה ואינם עוסקים בתורה, היה עדיין רבי אלעזר מעניש אותם, אבל בפעם הזאת היה רבי שמעון מרפא אותם. אמר לו רבי שמעון לבנו: בני, 'די לעולם שאני ואתה עוסקים בתורה'.
בערב שבת עם חשיכה ראו זקן אחד כשהוא מחזיק ביד שתי חבילות של הדסים וממהר לביתו. שאלו אותו: למה לך חבילות אלו? אמר להם: לכבוד שבת הבאתי אותן, להריח בהן. שאלו אותו: למה לך שתים - ואין לך די באחת? אמר להם: שתי אלו הן, אחת כנגד "זכור" ואחת כנגד "שמור".
אמר לו רבי שמעון לבנו: בוא וראה כמה חביבות המצוות על עם ישראל, ושניהם שמחו מאוד על שמצאו בדרכם יהודי יקר זה. אז נתיישבה דעתם ויותר לא הקפיד רבי אלעזר.

רפואתם בחמי טבריה
אחר שיצאו מהמערה היו רבי שמעון ובנו תשושי כח וכל גופם העלה חבורות ופצעים. כששמע חותנו, רבי פנחס בן יאיר, שכבר יצאו מן המערה, הלך לקראתם לקבל את פניהם, והביאם לטבריא כדי לרחוץ שם בחמי טבריא. הכניסם לבית המרחץ והיה סך ורוחץ את גופם במים ושמן. ראה רבי פנחס, שכל גופם מלא סדקים ובקעים מחמת החול שישבו בו במשך שלש עשרה שנים. התחיל רבי פנחס לבכות מרוב צער, ונשרו הדמעות על הפצעים של רבי שמעון והכאיבו לו מאוד. אמר לו רבי פנחס: אוי לי שראיתי אותך פצוע ומוכה. אמר לו רבי שמעון: אשריך שראיתני בכך, שאלמלא ראית אותי כן לא היית מוצא בי כל כך הרבה תורה.

וספרו לנו חכמינו ז"ל שאמנם גם לפני שנכנס רבי שמעון אל המערה היה גדול מאוד בתורה, אך לפני היות רבי שמעון במערה - כאשר היה מקשה רשב"י איזו קושיא תוך לימודו, היה רבי פנחס מתרץ ועונה לו שנים עשר תירוצים, ועכשיו לאחר שיצא מן המערה - כשהיה רבי פנחס מקשה קושיא, היה רבי שמעון מתרץ לו עשרים וארבעה תירוצים על קושיתו.

טהר את עיר טבריא עשה אותה נקיה
לאחר שנתרפא רשב"י מפצעיו במרחצאות של חמי טבריה, אמר, הואיל, ונעשה לי נס, אלך ואתקן דברים לתועלת הרבים, אשר יועילו לאנשי העיר טבריה. י"א שבנה להם שווקים, י"א שבנה להם מרחצאות, וי"א שתיקן להם מטבע עם הצורה של העיר. 

כמו"כ תיקן תיקון גדול:יצא ושאל את אנשי טבריה, האם יש כאן איזה דבר נחוץ לכם שאוכל לעשות עבורכם. אמר לו, כן, ישנו מקום מסויים בתוך השוק של טבריה שיש בו ספק שמא קבור שם מת, והכהנים הצריכים לקנות בשוק צריכים לעשות דרך ארוכה להקיף את המקום כדי שיוכלו ליכנס לשוק, ומצטערים הם על כך.
חקר רבי שמעון האם ידוע אם מקום זה היה "בית קברות" שאילו היה שם בית קברות אי פעם אין עצה לטהר את המקום. כי אסור לפנות בית קברות. בא זקן אחד והעיד שהתנארבי יוחנן בן זכאי שתל במקום זה תורמסין (מין ירק) של תרומה, והרי תרומה צריכה להישמר מטהרה, ואם רבי יוחנן בן זכאי הכניס תרומה למקום זה, סימן שלא היה כאן בית קברות, ועוד יותר שרבי יוחנן בן זכאי עצמו היה כהן, ואעפ"כ נכנס למקום זה הרי זה מוכיח שלא היה שם 'בית הקברות'. ואם כן כאשר יש חשש וספק רק על פינה מסויימת שמא יש שם קבר, אז מותר לפנות את המת לצורך הרבים.

בעקבות עדותו של אותו זקן, יצא רבי שמעון בר יוחאי לטהר את המקום ולאפשר לכהנים לעבור דרך שם. מה עשה, הלך וליקט תורמוסין (מין ירקות) של תרומה. והשליכן בפיזור על פני כל אותם מקומות שהיה בהם איזה חשש וספק שמא יש שם קבר. ונעשה נס, שבכל מקום שבו היה קבר, היה המת צף ועולה למעלה, וקברוהו במקום אחר, ועל ידי כך טיהר רבי שמעון את שוקי טבריה מכל חשש של טומאת מת, והכהנים נשמו לרווחה, כי שוב יכלו להיכנס בלא להקיף דרך ארוכה, היה זה תיקון גדול לעיר טבריה שתוקן על ידי מעשה ניסים של רבי שמעון בר יוחאי.

רשב"י גוזר על העליונים
לאחר שטיהר רבי שמעון בר יוחאי את שוקי טבריה, על ידי פיזור התורמוסין, ראה כותי אחד את מה שרשב"י עשה ולא יכול היה לסבול ולראות שנעשה לרשב"י מעשה ניסים כאלו, החליט ללגלג עליו. לקח מת, וקבר אותו במקום שעליו קבע רשב"י שהוא טהור ואין בו שום טומאה, לאחר מכן קרא לרשב"י ושאל אותו, "האם אתה זה שטהרת את המקום הזה? בא ואראה לך שקבור כאן מת". צפה רשב"י ברוח הקודש שהכותי בעצמו הטמין שם את המת, ואמר "גוזר אני על העליונים שירדו ועל התחתונים שיעלו". פירוש: רשב"י גזר על הכותי שנמצא על הקרקע שירד למטה לארץ ויקבר באדמה, ועל אותו המת אני גוזר שיעלה למעלה ויחיה, וכך היה. 

נתן בו עיניו ונעשה גל של עצמות
באחד הימים פגש רשב"י את יהודה בן גרים, הוא האיש בגללו הוצרך רשב"י לברוח ולהתחבא במערה מפחד גזירת המלכות שיהרג. אמר רשב"י "עדיין יש לזה בעולם" נתן בו עיניו ועשהו גל של עצמות.

יום פטירתו של רשב"י
שנינו בזוהר הקדוש: באותו היום שעמד רבי שמעון בר יוחאי להפטר מן העולם והיה מסדר את דבריו, נאספו החברים לבית רבי שמעון. והיו שם לפניו רבי אלעזר בנו ורבי אבא ושאר בני החבורה. והבית היה מלא. אמר ר"ש: "בעבר, כשהיה רבי פינחס בן יאיר לפני, היתה אש מסבבת אותנו, ולא היה נכנס אדם לפנים ממחיצות האש אלא ברשות. ועכשיו רואה אני שפסקה האש והבית מלא".
וכשהיו יושבים, פתח רבי שמעון את עיניו, וראה מה שראה וסובבה אש בבית. יצאו כולם, ונשארו רבי אלעזר בנו ורבי אבא, ושאר החברים ישבו בחוץ. אמר רבי שמעון: "יכנסו החברים". קם רבי אלעזר והכניסם. ישבו לפניו רבי יהודה ורבי יוסי, רבי חייא ורבי יצחק.

אמר רבי שמעון: "הנה עתה עת רצון היא וברצוני לעלות לעולם העליון בלא להתבייש. דיברות קודש שלא גיליתי עד כה ברצותי לגלותן עתה לפני השכינה, שלא יאמרו שעליתי חסר לעולם הבא, בלא למסור לתלמידי כל מה שיש למסור. וכך אסדר את הדברים לפניכם: רבי אבא יכתוב, ורבי אלעזר בני יחזור על הדברים, ושאר החברים ירחשו בלבם".

פתח רבי שמעון בפסוק: "אני לדודי ועלי תשוקתו" ואמר: "כל ימי חיי בעולם הזה, קשור הייתי בהקדוש ברוך הוא. ומשום כך עתה "עלי תשוקתו" שהוא וכל פמליא של מעלה באו לשמוע בשמחה דברי רזים וסודות, ושבחי הקדוש ברוך הוא".

כך מתחיל סיפור סדר יומו האחרון של התנא האלוקי רבי שמעון בר יוחאי. כך נפתח פרק ה"אידרא זוטא", הכולל את סודות הקבלה העמוקים ביותר שהתגלו מפי קדשו.

כל היום דרש, השמש עמדה לשקוע, ורבי שמעון פתח ואמר: "ברוך הוא וברוך שמו (של הקדוש ברוך הוא) לעולם ולעולמי עולמים. כל דברינו נכוחים, וכולם דיברות קודש שאין לסטות מהן ימין ושמאל. כולם סודי סודות ורזין שעד כה היו טמירים ונעלמים כי פחדתי לגלותם, ועכשיו הם מתגלים. גלוי וידוע לפני המלך הקדוש, שלא לכבודי ולא לכבוד בית אבי עשיתי, אלא כדי להדריך את תלמידי. ורואה אני שהקדוש ברוך הוא מסכים על ידי ושמח בשמחתי".
נשא רבי שמעון את ידיו, וביקש לגלות גילויים נוספים. אמר: "על דבר זה הצטערתי כל ימי (לגלותו) ועתה אין נותנים לי רשות".
התחזק וישב, רחש בשפתיו תפילה והשתחווה, ולא היו יכולים להסתכל במקומו מחמת הזוהר, וכל שכן שלא היו יכולים להסתכל בו. אמר: "כל ימי ביקשתי לגלות רז זה ולא עלה בידי, אלא כעת שניתנה לי רשות. והריני גוזר שלא יחשיך יום זה ככל הימים, שהרי יום זה כולו ברשותי הוא, והריני מתחיל לגלות בו נסתרות". וכך היה.
רבי שמעון ישב ודרש, רבי אבא ישב לפניו וכתב, רבי אלעזר בנו חזר על הדברים, כל התלמידים ישבו והתפעמו, ליהטה האש סביבם, ולא שקעה השמש. גילה סתרי תורה מכבשונה של תורת הרז, עד שהגיע לפסוק: "כי שם ציוה ה' את הברכה חיים עד העולם".

אמר רבי אבא: לא סיים רבינו הקדוש לומר "חיים" עד שנחלשו דבריו. ואני כתבתי, ביקשתי לכתוב עוד, ולא שמעתי. ולא נשאתי ראשי כי הזוהר היה רב, ולא הייתי יכול להסתכל, בינתיים הזדעזעתי, כאשר שמעתיבת קול שקוראת ואומרת: "אורך ימים ושנות חיים ושלום יוסיפו לך" שמעתי קול אחר: "חיים שאל ממך, נתת לו. אורך ימים עולם ועד". כל אותו היום לא פסקה האש מן הבית, ולא היה מי שיגיע אליו, כי סובבוהו האור והאש.

כל אותו היום נפלנו לארץ ובכינו. לאחר שפסקה האש ראינו לרבינו הקדוש, קודש הקדשים, שהסתלק מן העולם - עטוי בלבושו, שוכב על ימינו, ופניו מחייכות, קם רבי אלעזר בנו, נטל ידיו ונשק להם. ביקשו חברים לבכות ולא יכלו הזמן לפעול בשבילו" קמו רבי אלעזר ורבי אבא והוציאו את מיטתו. באו אנשים של הכפר צפורי הסמוך, והפצירו בהם (כי רצו שיקבר המאור במקומם). בני מירון צעקו בחבורה, כי חשבו שלא יטמן בגבולם, ואנשי מירון נצחו. 

וכך היה שלאחר שיצאה המטה עלתה המטה באוויר, ואש היתה מלהטת לפניה. והחלה המיטה פורחת באויר שמעו בת קול שאומרת: "עלו ובאו, והתאספו להילולא דרבי שמעון, יבוא שלום ינוחו על משכבותם".

וכך פרחה עד שהגיעה למערה במירון. כאשר נכנס למערה, שמעו קול במערה: "זה האיש מרעיש ארץ, מרגיז ממלכות" כמה גזירות הומתקו ביום זה בגללך! אתה הוא רבי שמעון בר יוחאי, שבוראו מתפאר בו בכל יום! אשרי חלקך, כמה עולמות עליונים נשמרו בשבילך. עליך נאמר: "ואתה לך לקץ ותנוח, ותעמוד לגורלך לקץ הימין!"
עד כאן ההעתקה מדברי הזוהר הקדוש. כמובן, בהשמטת סיתרי הקבלה והסודות העליונים הגנוזים והטמירים שנתגלו באותו יום, הכתובים שם על פני דפים רבים.

גודל מעלת ההדלקה
רבי שמעון בר יוחאי נפטר, כידוע, ביום ל"ג בעומר ונקבר במירון. לזכר האש הגדולה שליהטה בבית כל אותו יום, ולאורה אמר את סתרי התורה המאירים שזו היה סמל האש אשר ליהטה סביבם, נהגו בכל תפוצות ישראל להדליק מדורות ולשיר לאורן את הפיוט המפורסם: "בר יוחאי, נמשחת אשריך, שמן ששון מחבירך". 

בהדלקות הגדולות במירון וברחבי ארץ ישראל, נהגו רבים להשליך לתוך האש מלבושים יקרים, כדי להכריז בזה על יקר נשמת רשב"י זי"ע.
והיו פוסקים שקראו תגר על מנהג זה, ומתוכם בעל ה'שואל ומשיב' שכתב להדיא שיש בכך משום איסור בל תשחית.
אמנם בשו"ת שם משמואל (מהגאון רבי שמואל הלר מצפת) קבע כי אין כלל איסור "בל תשחית" בשריפת הבגדים לכבוד התנא רשב"י, כמו"כ מביא עדות שגם מרן האור החיים הקדוש היה משליך לתוך האש בגדים יקרים.

פעם אחת היה רב אחד במירון, וראה אנשים ונשים באים ומשתטחים אל הציון דרשב"י, והביאו עמהם בגדים חשובים של שש ומשי ושאר מטפחות בדמים יקרים, ושורפים אותם אצל קבר רשב"י בשמחה רב, ובראות הרב כן, מנע מהם לשרוף בגדים הנ"ל וצוה להם שימכרו הבגדים ויתנו דמם לעניים, ותיכף באותו לילה בא לו רשב"י זיע"א בחלום ואמר לו כשם שמנעת אותם מלעשות שמחתי, לכן לא ישלים שנתו רחמנא ליצלן. אותה שעה נזדעזע הרב וקם משנתו, ומרוב פחדו קרא לאנשים ההם וביקש מהם שיעשו כמנהגם, והוא גם כן השתדל עמהם. וביום שאחר כך עשה הרב הנ"ל סיגופים ותעניות והרבה בתפילה ובתחנונים, חזר רשב"י ובא אליו פעם ב' בחלום ואמר לו אל תצער עצמך כי כבר נגזר עליך הגזירה, ולא עבר ג' חודשים ונסתלק הרב בחולי מעיים רח"ל.

עוד מעשה שהיה, בבית הכנסת הגדולה בלבוב הדליק השמש הרבה נרות ביום ל"ג בעומר לכבוד התנא הקדוש ר' שמעון בן יוחאי ככל אשר אנחנו עושים היום בכל תפוצות ישראל, פעם אחת כשבא הגבאי של בית הכנסת וראה את השמש מרבה בהדלקת הנרות, קצף עליו עד מאוד, ויאמר למה תרבו בהוצאות יתירות, הלא הוא ככל המון התנאים הקדושים, ואין אנו מדליקים מאומה ביומא דהילולא שלהם, ונתן צו לכבות את הנרות, וכן עשו מיראתם אותו, ולא עברו ימים והנה הגבאי הלזה נחלה ולא הוציא שנתו ר"ל, ומיום ההוא מנהג הבית הכנסת שם להרבות בנרות יותר לכבוד התנא הקדוש רשב"י זי"ע.

האור החיים הקדוש בכה כל ליל ל"ג בעומר בעת הדלקה דהילולא, ועמד מרחוק באמרו האיך אגש אל הערפל אשר שם עומדים נשמות האבות הקדושים אברהם יצחק ויעקב וכל הקדושים עמהם.

א' הצדיקים התבטא פעם, כי רבבות נשמות ישראל מקבלות את תיקונם בהדלקה זו לכבוד התנא האלוקי רשב"י.

גדולתו וכחו דרשב"י
האדמו"ר מקלויזנבורג זי"ע היה אומר: כשמזכירים את שם התנא רבי שמעון בר יוחאי, צריך לאחוז חיל ורעדה".

איתא במדרש: "אמר חזקיה אמר רבי ירמיה משום רבי שמעון בן יוחאי: יכול אני לפטור את כל העולם כולו מן הדין מיום שנבראתי עד עתה, ואלמלי אלעזר בני עמי - מיום שנברא העולם ועד עכשיו, ואלמלי יותם בן עוזיהו עמנו - מיום שנברא העולם עד סופו.
ועוד אמר חזקיה אמר רבי ירמיה משום רבי שמעון בן יוחאי: ראיתי בני עלייה והן מועטין, אם אלף הן - אני ובני מהן, אם מאה הם - אני ובני מהן, אם שנים הן אני ובני הן!"

נורא נוראות מה שרשב"י מעיד על עצמו, וזה הכח שלנו שאנו עולים על ציונו ומבקשים. 

ולמה זכה רשב"י מה שלא זכו שאר התנאים הקדושים שאף תנא לא לקח על עצמו אחריות כזו לפטור את כל העולם כולו מן הדין?על זה מבאר הרבינו חננאל, למה היתה להם זכות גדולה יותר משאר הצדיקים? מפני שרשב"י ובנו לא קיבלו שכר בעוה"ז מעין השכר השמור להם לעולם הבא.

רבו הם הסיפורים על הישועות העל-טבעיות שפעלו בזכותו של התנא האלוקי הרשב"י זכותו יגן עלינו אמן. סגולה ידועה ונפוצה להפקד בזרע של קיימא, הוא לנדור כי הרך הנולד יקרא על שם הרשב"י, ורבים נפקדו בדבר ישועה ורחמים בזכות זו, ובדורנו כמה מקרים של אנשים שזכו להיפקד בזרע של קיימא באמצעות סגולה נפלאה זו וקראו לבניהם 'שמעון'.

בספר הילולא דרשב"י מסופר א' הניסים והישועות שנעשה בזכות רבי שמעון בר יוחאי:
על נס תחיית המתים שנת תרפ"ג… וזה"ל: והנה לא אוכל להתאפק ולעצור מלספר מעשה ה', מעשה נס נפלא כי נורא הוא, אשר בעינינו ראינו, והנני עד ראיה לספר בקהל מעשה נס ופלא שראיתי בעיני בהיותי במירון ביום ל"ג בעמר בשנת תרפ"ג שחל אז ל"ג בעמר ביום השישי, ושכמעט רב הקהל מאלפי ישראל שהיו שם בל"ג בעמר נשארו במירון לשבות שם את יום השבת. וטעמנו אז שמחת שבת עילאית פלאית. וביום שבת קודש בבוקר אחר תפלת מוסף שהתפללנו בבית המדרש על יד ציון קדשו הקדוש הרשב"י במנין האחרון קרוב לחצות היום, ויהי נשמע קול רעש גדול שילד אחד מאחינו הספרדים שאמו נדרה לעשות לו תגלחת (חלאקה) הראשונה במנהג הידוע, ופתאום אחזתו להילד מחלת הח"ר רחמנא ליצלן, ושבק חיים לנו, והילד היה מונח באחד החדרים הקטנים הבנויים למעלה על גגות הציונים בחצר הקדש.
וצוו הרופאים (שהיו שם מטעם הממשלה) שצריכים לעשות הסגר שהיו בחצר על מספר ימים וכשנשמע מהחצר פקודה זו, רבים מההמון נבהלו והתחילו לברוח מהחצר החוצה אל ההרים וגבעות אשר שם, אבל מיד הגיעו ובאו שוטרי הממשלה וסגרו החצר על שעריו ואין יוצא ואין בא. ומבית ומחוץ היו נשמעים צעקות קולות ובכיות, כי רבים מהיוצאים מחוץ לחצר עזבו את ילדיהם ואנשי ביתם, וחפציהם בפנים החצר, והחצר נסגר ונשמר ע"י השוטרים. ועל כולם עלה ונשמע קול יללה מהאשה עם הילד המת, שבנה הראשון והיחידי, שהביאתו על תגלחתו הראשונה, אין. ונהפכה שמחתה לתוגה, ואנכי בעיני ראיתי את הילד מונח בחדרו על הארץ ירוק ומת. וכל הקהל נצטערו על נפש אחת מישראל וצער אמו, ולא יכלנו מרב צער לעשות קידוש ולסעוד סעודתא דצפרא דשבתא.
והנה פתאום קמה אם הילד וחגרה מתנה כאשת חיל ולקחה את הילד המת על ידיה וירדה למטה בבית הכנסת שעל יד הציון הקדוש הרשב"י, והניחתו על הרצפה שעל יד הציון הקדוש, ובקול מר ובבכי צעקה האשה אם הילד, אוי צדיק, צדיק רבי שמעון, הנני אמתך באתי כאן לכבודך לגלח בני היחידי להביאו כאן ביום ל"ג בעומר, ואתמול הביאותיו חי ועשיתי לו התגלחת בשירים ובזמרה, בתף ובכנור, במשתה ובשמחה (כמו שנוהגים שם) ועתה איך אסע מכאן בלי הילד כו' כו', ובאיזה פנים אבואה הביתה?! 
וקולותיה ובכיותיה היו נשמעים על כל החצר הקדוש, ולב מי לא נמס כמים לשמע את קול צעקת האשה מרת הנפש, ואחר כך קמה ואמרה: צדיק, צדיק, הנני מניחתו לפניך כמו שהוא, אנא ממך אל תביישני ואל תחזיר פני ריקם, ותחזירו לפני חי ובריא כמו שהביאותיו אתמול לפניך, ויתקדש שם שמים ושמך בעולם, וידעו כי יש ה' וצדיקים שופטים בארץ. ולסגולה סגרו הדלת של הבית הכנסת של ציון הרשב"י ולא נשאר רק הילד. 
כעבור איזה רגעים הקול נשמע מבית הכנסת, צעקת הילד לאמו. והחכם שם פתח הדלת לפניה, והנה הילד קם על רגליו וצועק "אמא תני לי מעט מים כי צמא אני", ונתנו לו מים, והיא העלתו הגגה, למקום חדרה מקדם. ונעשה שם רעש גדול מתחיית הילד המת, וכל הקהל בא לראות הילד החי, וגם הרופאים נתאספו שמה ובדקו את הילד, והודו ואמרו שאין זה בדרך הטבע כלל, אלא מעשי נסים תחיית המתים על ידי התנא האלוקי רבי שמעון. והתירו תיכף ומיד לפתוח שערי החצר, כי אין צרך לעשות הסגר והיה זה קידוש ה' גדול מאד. וכל הקהל ברכו ברכת מחיה המתים, עד כאן. 

וראה בספר שער יששכר, שכתב "שמעון בן יוחאי" גימטריא:"מחיה מתים" וכו'.

עוד מעשה נורא היה בל"ג בעומר במירון אצל ציון התנא הקדוש רשב"י זי"ע ועכ"י. דמנהג שעושים שם הדלקה והיו נוהגים בכל שנה למכור זכות ההדלקה בעד מעות הרבה, ובאותה שנה קנה זכות ההדלקה איש נגיד אחד בעד עשרת אלפים זהובים, שהיה הון רב בימים ההם. אחר שעשו ההדלקה שהיתה על גג המערה, והתחילו לרקד, והיה שם קהל גדול על הגג יותר מהכיל, והצפיפות והדוחק היה עד אין לשער, וככה זמרו ורקדו בהתלהבות ובהתרגשות דקדושה ובגודל הלחץ זו הדחק נפל האיש הנ"ל שהדליק את ההדלקה מן הגג ר"ל, ונשברו רגליו לא עלינו.
ומפני שכל הקהל היו מזמרים ורוקדים ברוב התלהבות, לא ראו ולא הרגישו שאחד נפל מן הגג, והוא שכב על הארץ ביסורים גדולים, וביקש וצעק שיבואו לעזרו, ולא נשמע קולו מפני קול המזמרים. אחרי זמן מה עבר שם אדם אחד והרגיש שיש אדם שוכב על הארץ, וניגש אליו ויספר לו את אשר קרהו, והאיש הזה נטלו בידו ויניחוהו באחד החדרים הסמוכים לשם והלך לבקש איזה רופא שהיה דבר קשה למצוא אז במקום ההוא, והיה צריך ליסע עם עגלה עד הכפר הסמוך להביא לו איזה רופא, ובתוך כך עברו כמה שעות. 
כאשר בא האיש עם הרופא להחדר שהניח שם את החולה, לא מצאו שם, והיה לו עגמת נפש כי לא ידע מה נעשה עמו, והלך לבקשו, פתאום ראה אותו שהוא מרקד בהתלהבות גדולה, וניגש אליו ושאלו מה הוה, והתחיל האיש לספר, דכאשר הניחו שם בהחדר, פתאום נתגלה אליו התנא האלוקי רבי שמעון בר יוחאי, ואמר אתה עשית היום השמחה הגדולה לכבודי, על כן אתה צריך להיות בריא, ונתן ידיו הקדושים על רגליו השבורים ר"ל, ונתרפאו מיד, ועמד על רגליו והלך חזרה לרקד כאילו לא ארע כלום.

איתא בספה"ק 'בית אהרן': כתיב (איוב יט - כו) "מבשרי" אחזה אלוקי, ראשי תיבות מ'תורת ר'בי ש'מעון ב'ן י'וחאי, כל מי שיש לו אמונה ברשב"י יש לו חיזוק בהשי"ת, וכשם שהשי"ת הוא ה' לכל, כך רשב"י לכל אפילו לפחותים.

גדולת מקום ציון הרשב"י
כל הדרכים מובילות למירון, יהודים מכל רחבי תבל - חשים בדחף נפשי עז לבוא ולפקוד את ציונו של התנא הא' רשב"י זיע"א. 
תיארנו איך היו פעם הנסיעות ותלאות הדרך מירושלים מירונה, עם סוס ועגלה שארכה לערך שלשה שבועות וכו' וכמה היתה ההרגשה אז לאחר שבאו עם כאלו מאמצים עד כדי סכנות בדרכים. 

כמו כן הארכנו בסיפור הידוע על האוה"ח הק': היה זה כאשר יצא רבינו האור החיים הקדוש עם הרבה מתלמידיו מאפריקה אל ארץ ישראל. בדרכם נאלצו בני החבורה הקדושה לעבור במעבה יער עבות, יער סבוך ובו חיות טרף רבות מספור.
ויהי בהיותם במעבה היער, והנה לפתע מבחינים הצועדים כי הסוסים עוצרים מלכת ואינם מוכנים למוש ממקומם. אין מועילות הצלפות השוט, ואף לא קריאות הרוכבים, הסוסים נועצים רגליהם בקרקעומסרבים אפילו להניע רגל.
מנהיגי השיירה, אשר מנוסים היו בכגון דאהבינו כי דברים בגו. ידוע, כי שמיעתם של בעלי החיים, ושל הסוסים בפרט משובחת משמיעתם של בני האדם, ועל כן הסיקו כי בודאי מתקרבת ומתרגשת עליהם סכנה עליה עמדו הסוסים בחושיהם, סכנה בה טרם מבחינים הם האנשים עצמם.
הכינו איפוא בני השיירה את כלי נשקם, אולם עד מהרה התברר להם כי לא יהא בכלי נשק אלו כל תועלת... קול שאגותיהם של אריות, כפירים השואגים לטרף נשמע מרחוק, והצועדים הבינו כי קיצם קרב. כאשר תוקף אריה בודד שיירה של בני אדם-אפשר שיוכלו לעמוד כנגדו באמצעות כלי נשקם. אולם כאשר להקת אריות שלמה תוקפת,איש אינו יכול לה, ולא יועילו לבני האדם כל כלי הנשק שברשותם... 
ואכן, כל בני השיירה החלו מתכוננים למותם. פיהם מלמל את מילות הוידוי, בליבם הם שבו על כל עוונותיהם, ואילו לנגד עיניהם עברו מאורעות חייהם.
אולם אחד היה אשר לא פחד, לא התפעל ולא התרגש... היה זה האור החיים הקדוש, אשר על פניו לא נראה אפילו סימן קל שבקלים לחשש כלשהו... הצדיק רק המשיך בדרכו כשהוא אחוז בשרעפי קודש, תוך התעלמות מוחלטת משאגותיהם של האריות הקרבים ובאים.
כאשר נראו האריות מרחוק הגיעה השעה בה ראה האור החיים הקדוש לעשות מעשה. הוא התקדם לבדו אל מול האריות השואגים, עם דבקות בה', ואזי אירע הנס... לפתע פתאום רבצו כל האריות על הקרקע כאילו היו חתלתולים, ובני השיירה חלפו עברו להם על פניהם מבלי חת! 
נורא ואיום להתבונן בקדושתו הנוראה של האור החיים הקדוש, אשר הכניעה בלי מילים אפילו חייתו ארץ המשחרות לטרף!!

אכן, שלוותו של הצדיק, ה'אור החיים' הקדוש - לא החזיקה מעמד לאורך ימים... אותו קדוש עליון אשר לא חת אפילו לרגע מפני האריות הרעבים - רעד מפחד לאחר ימים ספורים... היה זה כאשר בני השיירה התקרבו מירונה, והתכוננו לעלות אל ההר אשר בו מערתו של הצדיק רבי שמעון בר יוחאי ובנו רבי אלעזר...
או אז נפל פחד אלוקים על הצדיק, על ה'אור החיים' הקדוש, והוא ממש לא יכול היה ללכת על רגליו מרוב האימה אשר אחזה בו! הוא התכופף ארצה והחל זוחל על ארבע, שכן כוחותיו לא עמדו לו בכדי להתייצב על שתי רגליו ולעלות בהר האלוקים בו טמון התנא הקדוש!!
מהאריות - לא פחד ה'אור החיים', אולם מרבי שמעון בר יוחאי הוא פחד גם פחד... קרא וצעק "איך אעלה במקום אש ושלהבת, במקום קודש הקדשים, במקום מלאכי מרום!", וכך התקדם זחול והלוך, הלוך וזחול - עד אשר הגיע אל פסגת ההר, אל המערה בה טמונים שני התנאים הקדושים!
הרי לנו כיצד התייחסו גדולי ישראל, ענקי רוח אל ציונו של התנא האלוקי רבי שמעון! הרי לנו כמה פחד ויראה אחזום בבואם להתקרב אל הקודש, לדרוך על אדמת קודש אשר קיבלה אל קרבה את גופם הקדוש של הצדיק ובנו.

מעשה מופלא מסופר על יהודי חשוב מהגולה שעלה לארץ ישראל לחונן את עפרה, כאשר חזר ממסעו פקד את מעונו של רבו, ולשאלת רבו על המקומות הקדושים אשר פקד בהיותו בארץ הקודש, הזכיר הלה שהיה במירון ביום הילולא דרשב"י בל"ג בעומר, ותיאר את ההשראה אשר היתה שם: "בפנים המערה, גדולה ההתעוררות כמו ביום הקדוש יום הכפורים, ואילו בחצרות ובאכסדראות המערה מסביב, דומה העליצות והשמחה כמו יום שמחת תורה". נתפעל רבו מההגדרה המחכימה, וציינה לשבח. וכל העולה מירונה גם בזמננו מרגיש מעין אותה הרגשה. 

יש שאומרים בשם האר"י ז"ל, אשר ביום ל"ג בעומר עומד התנא האלוקי רשב"י על ציונו הקדוש ומברך כל אחד ואחד הבאים שמה למירון לכבודו לשמוח שם בשמחת ההילולא רבתי שלו.

מתי יגיעו מעשי למעשה אבותי
והבאנו לתשומת ליבנו שמדובר על רבי שמעון שהיה יליד אשה, ולאלו דרגות נשגבות זכה וזיכה, דרגא יותר גבוהה ממלאך, וכדאיתא שכשהיה לאליהו הנביא שאלה בהלכה אמר "בואו ונשאל את רבי שמעון". וסביבו עושים כזאת הילולא ביום זה של ל"ג בעומר רבבות יהודים באים ומתכנשים בהאי הילולא. אף אנו נאמר לעצמנו "מתי יגיעו מעשי למעשה אבותי" וכפי שביארו רבותינו ז"ל 'יגיעו' מלשון 'נגיעה' לכה"פ נגיעה.

